text: গাদীর খুমের ভাষণ (; ) বলতে মহানবী হজরত মুহম্মদ (স.) কর্তৃক খুম নামক পুকুরের () পাশে ৬৩২ খ্রিষ্টাব্দে তাঁর মৃত্যুর অনতিবিলম্ব পূর্বে প্রদত্ত একটি ভাষণকে বোঝানো হয়। শিয়া ঐতিহ্যমতে এই ভাষণে মুহম্মদ আলীকে তাঁর স্থলাভিষিক্ত ঘোষণা করেন এবং এর ঠিক পরপরই পবিত্র কোরআনের সর্বশেষ আয়াত নাজিল হয় যার দ্বারা ইসলামকে পরিপূর্ণ দ্বীন হিসেবে ঘোষণা করা হয়। হিজরি সন অনুযায়ী প্রতি বছর এই দিনটিকে (১৮ জিলহজ্জ) শিয়া মুসলমানেরা ঈদুল গাদীর হিসেবে উদ্‌যাপন করে।
  
  মুসলমানেরা বিদায় হজ্জ থেকে ফেরার পথে গাদীর খুমের ঘটনাটি সংঘটিত হয়। শিয়া বিশ্বাসমতে একটি অতি গুরুত্বপূর্ণ বার্তা পরিবেশনের জন্য নবীজীর নিকট কোরআনের একটি আয়াত নাজিল হয়। ফলে সবাইকে একত্র করে তিনি একটি দীর্ঘ ভাষণ দেন। ভাষণের এক পর্যায়ে তিনি সেই বিখ্যাত বিবৃতি “মান কুনতু মওলা ফাহাজা আলীউন মওলা”—অর্থাৎ, আমি যার মওলা, আলীও তার মওলা—প্রদান করেন। শিয়ারা এই বাক্যকে মুহম্মদ কর্তৃক আলীকে তাঁর স্থলাভিষিক্ত মনোনয়ন বলে ব্যাখ্যা করেন, যদিও সুন্নিরা এ ব্যাপারে দ্বিমত পোষণ করেন। শিয়া হাদিস অনুসারে এই ভাষণের অনতিবিলম্ব পরে কোরআনের সর্বশেষ আয়াত, অর্থাৎ সূরা আল-মায়িদাহর তৃতীয় আয়াত, নাজিল হয়:
  “আজ আমি তোমাদের জন্য তোমাদের দ্বীনকে পূর্ণাঙ্গ করলাম, তোমাদের প্রতি আমার নিয়ামতকে পূর্ণ করলাম এবং ইসলামকে তোমাদের দ্বীন হিসেবে কবুল করলাম।”
  
  সুন্নি মুসলমানদের নিকট গাদীর খুমের ভাষণের গুরত্ব সামান্যই। অন্যদিকে শিয়া মুসলমানদের কাছে এটি ইসলামের পরিপূর্ণতা এবং মহানবী কর্তৃক সরাসরি আলীর স্থলাভিষেক নির্দেশ করে।
  
  তথ্যসূত্র
title: গাদীর খুমের ভাষণ